Gitte Lillelund Bech (V), 2001-05-02:
Udgangspunktet for at vurdere den nye læreruddannelse samt eventuelle initiativer til at imødekomme den kommende lærermangel må være, hvad vi forventer af den enkelte lærer i den danske folkeskole. Og i Venstre ser vi altså den enkelte lærers rolle som værende en fagligt dygtig, motiveret, engageret og engagerende sparringspartner og vejleder for den enkelte elev snarere end en autoritet, der er bundet til sit kateder. Det håber vi selvfølgelig at den ny læreruddannelse sikrer, men da første hold på uddannelsen endnu ikke er færdig på seminarierne, kender vi faktisk ikke resultatet. Ved revisionen af læreruddannelsen i 1997 var det væsentligt for Venstre at sikre fokus på faglighed i uddannelsen kombineret med selvstændighed i praktikperioden. Vi havde ønsket en dybere faglighed i tre linjefag frem for de fire, der blev resultatet.
Også her ville vi gerne videre, men vi lod os stille tilfreds med, at der i lovbemærkningerne klart blev fremhævet, at der skal indgå en længerevarende praktikperiode i uddannelsen, hvor den enkelte studerende får mulighed for at prøve kræfter med lærerarbejdet på egen hånd.
Og hvor står vi så nu?
Ja, vi bliver ærlig talt lidt bekymrede, når vi hører, at ovennævnte ikke nødvendigvis opfyldes, eksempelvis at seminarielærerne ikke er deres ansvar bevidst med hensyn til linjefagsundervisningen, at praktikperioden oftest foregår med flere lærerstuderende samme sted og uden fokus på selvstændigt ansvar for en klasse, og at de lærerstuderende ikke forventer at kunne IT, når de forlader seminariet.
Det fremgår nemlig klart og tydeligt af lovbehandlingen i 1997.
Tydeliggørelsen behøver således ikke at vente, til første årgang af de nye lærere er blevet færdig på seminarierne.
I den forbindelse vil Venstre da også gerne pointere, at det må være på tide, at den aftalte praktiklæreruddannelse kommer i gang, så praktikdelen af læreruddannelsen kan sikres i henhold til de ønsker og de krav og de forventninger, som vi aftalte tilbage i 1997. Vi vil da også gerne fra Venstres side signalere, at hvis fagligheden i læreruddannelsen eller selvstændigheden i praktikperioden ikke nås med den eksisterende læreruddannelse, ja, så er det om igen!
Så må vi se på uddannelsen endnu en gang.
I loven om den ny læreruddannelse pointeres også, at skolelederne i højere grad skal have fokus på en bevidst indslusning af nye lærere, så overgangsproblemer og realitetschok fra seminariet til folkeskolen kan undgås.
Det ser Venstre frem til.
Der er nemlig allerede i dag problemer med de nyuddannede lærere, der forlader folkeskolen, og vi ser det altså som et stigende problem, at lærerne forlader folkeskolen.
Det kan være tutorordninger, det kan være erfa-grupper og netværk, det kan være gode skemaer.
Endelig er der den kommende lærermangel.
Venstre vil ikke gøre sig til dommer over, hvor mange lærere der kommer til at mangle, men der kommer til at mangle lærere.
Det er vi klar over.
Vi ønsker, at man har fokus på netop de nyuddannede lærere, at man sætter fokus på skoleledelsen, for i sidste ende er det jo skoleledelsen, der er den krumtap, hvorom hele skolen og specielt lærernes forhold drejer.
Det er væsentligt, at skolelederne kan coache, kan støtte og kan vejlede deres lærere, og derfor vil vi fra Venstres side meget, meget gerne støtte initiativer med etablering af førlederuddannelse, og derudover ønsker vi faktisk etablering af en formel lederuddannelse for skoleledere, man kan sige en master i pædagogisk læring, som endepunktet for en trinvis uddannelse.
Og vi håber da også, at ministeren er villig til at se på behovet for det.
Så vil jeg blot knytte nogle få kommentarer til det med at udnytte andre faggrupper i folkeskolen.
Vi vil derfor skubbe på for, at man får udviklet den pædagogiske tillægsuddannelse eller meritlæreruddannelsen, så fagligt og pædagogisk kompetent undervisning også kan sikres af faggrupper, der ikke kommer direkte fra seminariet.
Det er meget væsentligt for Venstre i den forbindelse at pointere, at faglig anvendelse af andre fagligt kompetente grupper i folkeskolen skal vi altså have, lærermangel eller ej.
Så det er noget af det, som vi fra Venstres side vil arbejde meget på.
Med hensyn til lærermangel tror vi, at vi kan tage en masse initiativer, og vi vil klart håbe på, at vi i forligskredsen bl.a. kan tage hul på hele skolelederdiskussionen og på den facon også få sikret en bedre ledelse i skolen.